## Odluka Ustavnog suda Republike Hrvatske broj: U-IIIA-2201/2004. od 23. prosinca 2004.

### NN 9/2005 (17.1.2005.), Odluka Ustavnog suda Republike Hrvatske broj: U-IIIA-2201/2004. od 23. prosinca 2004.

# USTAVNI SUD REPUBLIKE HRVATSKE

153

Ustavni
sud Republike Hrvatske, u Prvom vijeću za odlu­čivanje o ustavnim tužbama, u
sastavu sudac Željko Potočnjak, predsjednik Vijeća, te suci Ivan Matija, Agata
Račan, Smiljko Sokol, Nevenka Šernhorst i Milan Vuković, članovi Vijeća,
odlučujući o ustavnoj tužbi M. Č. iz I., koju zastupa opunomoćenik Ž. Č. iz I.,
na sjednici održanoj 23. prosinca 2004. godine, jednoglasno je donio

## ODLUKU

I.
Ustavna tužba se usvaja.

II. Županijski sud u Vukovaru dužan je donijeti
odluku o žalbi protiv presude Općinskog suda u Vinkovcima, broj: P-226/93-62 od
28. rujna 2004. godine, u najkraćem mogućem roku, ali ne duljem od šest (6)
mjeseci, računajući od prvog idućeg dana od dana objave ove odluke u »Narodnim
novinama«.

II. Na temelju članka 63. stavka 3. Ustavnog zakona o
Ustav­nom sudu Republike Hrvatske (»Narodne novine«, broj 49/02. – pročišćeni
tekst), podnositeljici ustavne tužbe M. Č. iz I., određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od
4.400,00 kuna.

III. Naknada iz točke III. izreke ove odluke bit će
isplaćena iz državnog proračuna u roku od tri mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

IV. Ova
odluka objavit će se u »Narodnim novinama«.

```
Obrazloženje
```

1.
Podnositeljica ustavne tužbe, temeljem članka 63. Ustavnog zakona o Ustavnom
sudu Republike Hrvatske (»Narodne novine«, broj 49/02. – pročišćeni tekst, u
daljnjem tekstu: Ustavni zakon), podnijela je 16. lipnja 2004. godine ustavnu
tužbu radi duljine parničnog postupka.

ČINJENICE
VAŽNE ZA USTAVNOSUDSKI POSTUPAK

2. Dana
1. veljače 1993. godine podnositeljica je podnijela tužbu radi utvrđenja
imovine stečene u braku i izdavanja tabularne isprave Općinskom sudu u
Vinkovcima, protiv J. Č.

Do 5.
studenoga 1997. godine donijeto je rješenje o određi­vanju privremene mjere
zabrane otuđenja nekretnine i održana su tri ročišta od kojih posljednje 13.
svibnja 1994. godine.

Ročište
određeno za 30. lipnja 1999. godine odgođeno je na traženje opunomoćenika
podnositeljice.

Ročište
je zatim održano 23. prosinca 1999. godine, a ročište određeno za dan 30.
listopada 2001. godine odgođeno je na prijedlog podnositeljice.

Ročište
određeno za 26. studenoga 2001. godine odgo­đeno je na zajednički prijedlog
stranaka.

Ročište
je održano 19. veljače, 17. rujna i 24. listopada 2002. godine, zatim 21.
siječnja, 13. svibnja, 8. srpnja, 30. rujna i 15. prosinca 2003. godine, te 23.
veljače i 3. ožujka 2004. godine.

Rješenjem
od 16. ožujka 2004. godine određeno je provođe­nje građevinskog vještačenja,
koje je provedeno do 30. ožujka 2004. godine.

Ročišta
su zatim održana 28. lipnja i 28. rujna 2004. godine, kada je glavna rasprava
zaključena i donijeta je presuda suda prvog stupnja.

Na
presudu je tuženik 5. studenoga 2004. godine izjavio žalbu, koja je dostavljena
na odgovor  8. studenoga 2004. godine.

Predmet
je upućen Županijskom sudu u Vukovaru radi odluke o žalbi protiv presude suda
prvog stupnja.

3.
PRAVO VAŽNO ZA USTAVNOSUDSKI POSTUPAK

Odredbom
članka 29. stavka 1. Ustava Republike Hrvatske propisano je:

Članak 29.

Svatko ima pravo da zakonom ustanovljeni neovisni i
nepristrani sud (...) u razumnom roku odluči o njegovim pravima i obvezama
(...).

Odredbom članka 63. Ustavnog zakona propisano je:

Članak 63.

(1) Ustavni sud će pokrenuti postupak po ustavnoj tužbi
i prije no što je iscrpljen pravni put, u slučaju kad o pravima i obvezama
stranke (...) nije u razumnom roku odlučio sud (...).

(2) U odluci kojom usvaja ustavnu tužbu zbog nedonošenja
akta u razumnom roku iz stavka 1. ovoga članka, Ustavni sud će nadležnom sudu
odrediti rok za donošenje akta kojim će taj sud meritorno odlučiti o pravima i
obvezama (...) podnositelja. Rok za donošenje akta počinje teći idućeg dana od
dana objave odluke Ustavnog suda u »Narodnim novinama«.

(3) U odluci iz stavka 2. ovoga članka Ustavni sud će
odrediti primjerenu naknadu koja pripada podnositelju zbog povrede njegova ustavnog
prava koju je sud učinio kada o pravima i obvezama podnositelja (...) nije
odlučio u razumnom roku. Naknada se isplaćuje iz državnog proračuna u roku od
tri mjeseca od dana podnošenja zahtjeva stranke za njezinu isplatu.

*Ustavna
tužba je osnovana.*

4.
Svoju odluku Ustavni sud obrazlaže sljedećim utvrđe­njima:

4.1. DULJINA SUDSKOG POSTUPKA

Podnositeljica
je 1. veljače 1993. godine podnijela tužbu Općinskom sudu u Vinkovcima.

Međutim,
duljina postupka uzima se u razmatranje od 5. studenoga 1997. godine kada je
stupio na snagu Zakon o potvrđi­vanju Konvencije za zaštitu ljudskih prava i
temeljnih sloboda i Protokola broj 1, 4, 6, 7 i 11 uz Konvenciju za zaštitu
ljudskih prava i temeljnih sloboda (»Narodne novine – Međunarodni ugovori«,
broj 18/97., 6/99. – pročišćeni tekst i 8/99. – ispravak, u daljnjem tekstu:
Zakon o potvrđivanju Konvencije), koja Konvencija u članku 6. stavku 1. jamči,
između ostalog, i pravo na suđenje u razumnom roku.

Ustavna tužba podnijeta je 16. lipnja 2004. godine, a
do toga dana postupak nije pravomoćno okončan, pa Ustavni sud utvrđuje da je do
dana podnošenja ustavne tužbe postupak trajao ukupno jedanaest (11) godina,
četiri (4) mjeseca i petnaest (15) dana, a nakon stupanja na snagu Zakona o
potvrđivanju Konvencije pa do dana podnošenja ustavne tužbe postupak je trajao šest
(6) godina, sedam (7) mjeseci i jedanaest (11) dana.

4.2.
POSTUPANJE NADLEŽNOG SUDA

Postupak se u razmatranom, pravno relevantnom
razdoblju do podnošenja ustavne tužbe, cijelo vrijeme vodio pred Općin­skim
sudom u Vinkovcima u trajanju duljem od jedanaest godina. Razdoblja
neaktivnosti suda traju od 5. studenoga 1997. do 30. lipnja 1999. godine (jedna
godina, sedam mjeseci i dvadeset pet dana), te od 23. prosinca 1999. do 30.
listopada 2001. godine (jedna godina, deset mjeseci i sedam dana). Posebno
valja napomenuti da sud nije poduzeo niti jednu radnju u postupku od 13.
svibnja 1994. do 30. lipnja 1999. godine (pet godina, jedan mjesec i sedamnaest
dana). Od listopada 2001. godine sud je učinkovito vodio postupak i donio
presudu.

Od prosinca 2004. godine postupak se po žalbi protiv
presude suda prvog stupnja vodi pred Županijskim sudom u Vukovaru.

4.3.
PONAŠANJE PODNOSITELJICE USTAVNE TUŽBE (TUŽITELJICE U PARNIČNOM POSTUPKU)

Podnositeljica ustavne tužbe kao tužiteljica u
parničnom postupku pridonijela je duljini postupka tražeći odgodu tri ročišta,
i to dana 30. lipnja 1999. godine, 30. listopada 2001. godine, te 26. studenoga
2001. godine.

4.4. SLOŽENOST
SUDSKOG PREDMETA

Ustavni sud utvrđuje da je riječ o složenom predmetu
jer je potrebno utvrditi doprinose stranaka u stjecanju zajedničke imovine.

OCJENA
USTAVNOG SUDA

5.Ustavni
sud utvrđuje da se predmet vodi u trajanju duljem od jedanaest godina, te da je
u razdoblju nakon 5. studenoga 1997. godine sud prvog stupnja u tri dulja
navrata bio neaktivan. Imajući u vidu ukupno trajanje postupka, neučinkovito
postupanje suda, te okolnost da postupak i nadalje nije pravomoćno dovršen,
Ustavni sud nalazi da je povrijeđeno pravo podnositeljice na suđenje u razumnom
roku, zajamčeno člankom 29. stavkom 1. Ustava Republike Hrvatske.

Stoga
je u smislu odredbe članka 63. Ustavnog zakona, donijeta odluka kao pod točkama
I. i II. izreke ove odluke.

6.Sukladno
odredbi članka 63. stavka 3. Ustavnog zakona, odlučeno je kao u točkama III. i
IV. izreke ove odluke.

Visinu
naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj. U ovom predmetu sud je pri određivanju visine naknade naročito imao
u vidu doprinos podnositeljice duljini postupka.

7.Odluka
o objavi (točka V. izreke) temelji se na odredbama članka 29. Ustavnog zakona.

Broj: U-IIIA-2201/2004
Zagreb, 23. prosinca 2004.

USTAVNI SUD REPUBLIKE HRVATSKE

Predsjednik Vijeća
**dr. sc.** **Željko Potočnjak,** v. r.

Odluka, NN 9/2005-153